**Előterjesztés**

a Közgyűlés részére

**Tisztelt Közgyűlés!**

A víziközmű-szolgáltatásról szóló 2011. évi CCIX. törvény (a továbbiakban: Vksztv.) szerint:

”11. § (1) A víziközmű-szolgáltatás hosszú távú biztosíthatósága érdekében - a fenntartható fejlődés szempontjaira tekintettel - víziközmű-rendszerenként tizenöt éves időtávra gördülő fejlesztési tervet kell készíteni.

(2) A (3) bekezdésben meghatározott kivétellel a felújítási és pótlási tervrészt a víziközmű-szolgáltató, a beruházási tervrészt az ellátásért felelős készíti el és jóváhagyásra benyújtja minden év szeptember 30-ig a Hivatalhoz”. (Magyar Energetikai és Közmű-szabályozási Hivatal, a továbbiakban: Hivatal)

A víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II. 27.) Korm. rendelet (a továbbiakban: Korm. rendelet) 90/A. § (1) bekezdése alapján a gördülő fejlesztési terv (a továbbiakban: Terv) a víziközmű-szolgáltatási ágazaton belül víziközmű-rendszerenként és fejlesztési ütemenkénti bontásban tartalmazza az elvégzendő beruházási, felújítási és pótlási feladatokat.

A (2) bekezdés leírja, hogy a Terv célja, hogy a víziközmű-szolgáltatási ágazat közmű-vagyonának műszaki állapota megfelelő színvonalú legyen ahhoz, hogy a víziközmű-szolgáltatás folyamatosan és költséghatékonyan biztosítható legyen.

A Hivatal 5260/2015. számú határozatában a Budapesti Központi Szennyvíztisztító Teleppel (a továbbiakban: BKSZTT) kapcsolatosan az alábbiakat állapította meg:

„A Vksztv. 2. § 27. pontja alapján a víziközműves kapcsolódó szolgáltatás: szerződés alapján a víziközmű-szolgáltató által más víziközmű szolgáltató részére nyújtott ivóvíz értékesítési vagy szennyvízelvezetési és –tisztítási szolgáltatás, továbbá a 67. § (1) bekezdés értelmében víziközműves kapcsolódó szolgáltatás visszterhes szerződés (a továbbiakban: átadási szerződés) alapján nyújtható be egymással kapcsolatban álló, víziközmű szolgáltatók által működtetett víziközmű rendszerek átadási pontján keresztül.”

A Hivatal 2014. szeptember 12-én a Fővárosi Vízművek Zrt.-nek (a továbbiakban: FV Zrt.) címzett levelében tájékoztatást adott arról, hogy a BKSZTT az FV Zrt. általi üzemeltetése víziközműves kapcsolódó szolgáltatásnak minősül, ezért a Hivatal álláspontja szerint nem szükséges a Fővárosi Önkormányzatnak gördülő fejlesztési tervet benyújtania. Fentiekre tekintettel jelen előterjesztés nem tartalmazza a BKSZTT felújítási feladatait, az külön előterjesztésben kerül a Tisztelt Közgyűlés elé.

Jelen előterjesztésben bemutatásra kerül:

A) Budapest Főváros ivóvízellátó rendszerére vonatkozó Terv

B) Budapest Főváros szennyvízelvezető és -tisztító rendszerére vonatkozó Terv

**A) Budapest Főváros ivóvízellátó rendszerére vonatkozó Terv (2020-2034)** (1-2. sz. melléklet)

Az FV Zrt. vagyonkezelési szerződés keretében üzemelteti a Fővárosi Önkormányzat víziközmű vagyonelemeit. A Vksztv. 11. §-a szerint így a felújítási és pótlási tervet a víziközmű-szolgáltató, tehát az FV Zrt., míg a beruházási tervet az ellátásért felelős Fővárosi Önkormányzat készíti el és nyújtja be a Hivatal felé.

Az FV Zrt. által a Hivatalhoz benyújtott felújítási és pótlási terv forrását a Fővárosi Önkormányzat tulajdonát képező vagyonelemekből képződő értékcsökkenés adja. E terv az előterjesztés 2. számú mellékletében található, a tudomásul vételére az előterjesztés 2. határozati pontjában teszünk javaslatot.

Jelen előterjesztésben a beruházási terv kerül bemutatásra 15 éves időtartamra vonatkozóan az előterjesztés 1. számú melléklete szerinti tartalommal.

A részletezett beruházások szükséges forrásigénye rövid- (I. ütem), közép- (II. ütem), illetve hosszú távú (III. ütem) időszakokra bontva:

|  |  |  |
| --- | --- | --- |
| **I. ütem (2020. évre)** | **nettó 3.799.500 ezer Ft** | **bruttó 4.825.365 ezer Ft** |
| II. ütem (2021-2024) | nettó 16.430.131 ezer Ft | bruttó 20.866.266 ezer Ft |
| III. ütem (2025-2034) | nettó 7.753.700 ezer Ft | bruttó 9.847.199 ezer Ft |
| összesen (2020-2034) | nettó 27.983.331 ezer Ft | bruttó 35.538.830 ezer Ft |

A részletezett beruházások szükséges forrásigényét (I. ütem, 2020. évre) bruttó 4.825.365 ezer Ft értékben kell figyelembe venni, mivel az ingyenes vagyonkezelési szerződés miatt az áfa tekintetében adólevonási jog nem illeti meg a Fővárosi Önkormányzatot.

**B) Budapest Főváros szennyvízelvezető és –tisztító rendszerére vonatkozó Terv (2020-2034)** (3-4. számú melléklet)

A Fővárosi Csatornázási Művek Zrt. (a továbbiakban: FCSM Zrt.) bérleti és üzemeltetési (keret)szerződés alapján üzemelteti a Fővárosi Önkormányzat tulajdonát képező szennyvízelvezető és –tisztító rendszerét. A Vksztv. 11. §-a szerint így a felújítási és pótlási tervet a víziközmű-szolgáltató, tehát az FCSM Zrt., míg a beruházási tervet az ellátásért felelős Fővárosi Önkormányzat készíti el és nyújtja be a Hivatal felé.

Tekintettel arra, hogy Budapest Főváros szennyvízelvezető és –tisztító víziközmű rendszerének tulajdonjoga megoszlik az ellátásért felelős Fővárosi Önkormányzat és a víziközmű-szolgáltató FCSM Zrt. között, a Budapest Főváros szennyvízelvezető és –tisztító víziközmű rendszerére készült Terv felújítási és pótlási terve a tulajdonjogi állapotnak megfelelő bontásban készült el.

Jelen előterjesztésben a beruházási terv, valamint a felújítási és pótlási terv kerül bemutatásra 15 éves időtartamra vonatkozóan az előterjesztés 3. és 4. számú melléklete szerinti tartalommal.

A Fővárosi Önkormányzat tulajdonára vonatkozó felújítási és pótlási tervben részletezett feladatok szükséges forrásigénye rövid-, közép- illetve hosszú távú időszakokra bontva:

|  |  |  |
| --- | --- | --- |
| **I. ütem (2020. évre):** | **nettó 1.391.712 ezer Ft** | **bruttó 1.767.474 ezer Ft** |
| II. ütem (2021-2024) | nettó 5.636.500 ezer Ft | bruttó 7.158.355 ezer Ft |
| III. ütem (2025-2034) | nettó 36.857.000 ezer Ft | bruttó 46.808.390 ezer Ft |
| összesen (2020-2034) | nettó 43.885.212 ezer Ft | bruttó 55.734.219 ezer Ft |

A Fővárosi Önkormányzat tulajdonában lévő létesítmények és eszközök felújítási és pótlási terve a szennyvízelvezetés esetében tartalmazza a gravitációs és kényszeráramoltatású csatornahálózatok, a szennyvízátemelés esetében a szivattyútelepek, automata szennyvízátemelő telepek és házi beemelő egységek (házi átemelők), míg a szennyvíztisztítási tevékenység során a Dél-pesti és Észak-pesti szennyvíztisztító telepek létesítményei és eszközei felújítására vonatkozó feladatokat, melyek részletezve a 4. számú mellékletben találhatók.

A Fővárosi Önkormányzat tulajdonára vonatkozó beruházási tervben részletezett beruházások szükséges forrásigénye rövid-, közép- illetve hosszú távú időszakokra bontva:

|  |  |  |
| --- | --- | --- |
| **I. ütem (2020. évre)** | **nettó 7.623.086 ezer Ft** | **bruttó 7.828.909 ezer Ft** |
| II. ütem (2021-2024) | nettó 33.355.000 ezer Ft | bruttó 34.255.585 ezer Ft |
| III. ütem (2025-2034) | nettó 65.423.000 ezer Ft | bruttó 67.189.421 ezer Ft |
| összesen (2020-2034) | nettó 106.401.086 ezer Ft | bruttó 109.273.915 ezer Ft |

A beruházások során a Fővárosi Önkormányzat részére egyenes adózással kiállított számlák bruttó összeggel kerülnek a költségvetésbe figyelembevételre, melynek összege a beruházások hozzávetőlegesen 10 %-a, ezért a bruttó összeg csak ezek áfáját tartalmazza.

Az utóbbi időben egyre szélsőségesebbé váló időjárási körülmények miatt a környezetvédelmi szempontokat figyelembe véve a XIII. ker. Béke tér projekt I. ütem - Béke utcai tehermentesítő csatorna építése, Budapest Főváros és Pilisborosjenő Község Önkormányzatai közös derogációs szennyvíz-elvezetési projektje, Budapest Komplex Integrált Szennyvízelvezetése Projekt VII. (BKISZ), Budapest XVII. kerületi csatornafejlesztések, hálózati elemek további fejlesztése Budapest teljes körű csatornázásának biztosítása érdekében, Bp. XII. ker. Nagykapos utca - Irhás árok, Konkoly-Thege Miklós út - Magas út csatornázása; Dél-pesti Szennyvíztisztító Telep vízgyűjtő területéhez kapcsolódó fejlesztések - I. ütem (Iszapvíztelenítés, csurgalékvíz kezelés fejlesztése, Tápanyag eltávolítás fejlesztése, illetve RSD szennyezőanyag terhelésének csökkentése, II. ütemben megvalósuló kezelőmű engedélyes és kiviteli terveinek elkészítése) szükségesek a lakosság anyagi javainak megvédésére és a biztonságos vízelvezetés érdekében. A feladatok részletezve a 3. számú mellékletben találhatók.

|  |  |
| --- | --- |
| **Összefoglaló táblázat az egyes fejlesztési igények költségvetési vonzatáról 2020-ra** | |
| fejlesztési igény | **forrásigény 2020-ra**  **bruttó (ezer Ft)** |
| ***Budapest Főváros ivóvízellátó rendszerére vonatkozó beruházási igény:*** | **535.940** |
| ***Budapest Főváros szennyvízelvezető és –tisztító rendszerére vonatkozó beruházási igény:*** | **862.423** |
| ***Budapest Főváros szennyvízelvezető és –tisztító rendszerére vonatkozó felújítási és pótlási igény:*** | **1.742.440** |
| **összesen:** | **3.140.803** |

Az A és B pontban szereplő táblázatok adatai és az Összefoglaló táblázat adatai közötti eltérés abból adódik, hogy az Összefoglaló táblázatban szereplő forrásigény nem tartalmazza azon feladatokat, melyekre – jelenlegi készültségi állapotuk alapján – a fedezet a Fővárosi Önkormányzat költségvetésében rendelkezésre áll, valamint azon, a költéségvetésben nem szereplő – előkészítés alatt lévő – feladatokat, amelyek megvalósításáról és teljeskörű finanszírozásáról kormányhatározat született.

2020-ban a várható befolyó bérleti díj összege nettó 5.394.275 ezer Ft. A bérleti díj összege a BKSZTT bérleti díjából, valamint a Főváros tulajdonában levő és a FCSM Zrt. üzemeltetésében levő csatornák után fizetett díjakból tevődik össze.

Az elmúlt években kb. 1,3 milliárd Ft értékben kerültek selejtezésre a Fővárosi Önkormányzat tulajdonában lévő víziközművek – és további elhasználódott víziközmű selejtezése van folyamatban –, melyek anyagi forrás hiányában nem teljes körűen kerültek visszapótlásra. Az üzemképesség fenntartása érdekében a kiselejtezett eszközök visszapótlását az Üzemeltető (FCSM Zrt.) saját forrásából biztosította, melyek az ő tulajdonában maradtak. A jelenleg üzemelő víziközművek egy része elérte a működőképesség határát, a biztonságos üzemelés érdekében elengedhetetlen a felújítás és pótlás, valamint a lakosság anyagi javainak érdekében tehermentesítők építése azokon a területeken, ahol a hirtelen lezúduló intenzív csapadékot a rendszer nem képes elszállítani.

A Vksztv. 2016. január 1-jétől hatályos 31. §-a szerint bérleti- üzemeltetési szerződés esetében a víziközmű üzemeltetési jogának gyakorlása kizárólag használati díj fizetése ellenében folytatható. A jogszabályi előírások értelmében a használati díjnak a víziközmű-fejlesztésekre is forrást kell biztosítania, az ellátásért felelős az ebből származó bevételét elkülönítetten kezeli, és azt kizárólag víziközmű-fejlesztés finanszírozására használhatja fel.

Fentiekre tekintettel kérem a Tisztelt Közgyűlést a következő határozati javaslatok szerinti döntések meghozatalára.

Határozati javaslat

A Fővárosi Közgyűlés úgy dönt, hogy:

felkéri a főpolgármestert, hogy gondoskodjon Budapest Főváros ivóvízellátó rendszere 2020-2034 évekre vonatkozó gördülő fejlesztési terv beruházási tervének – az előterjesztés 1. számú melléklete szerinti tartalommal – a Magyar Energetikai és Közmű-szabályozási Hivatal részére történő benyújtásáról.

határidő: döntést követő 30 napon belül

felelős: főpolgármester

tudomásul veszi a Budapest Főváros ivóvízellátó rendszere 2020-2034 évekre vonatkozó gördülő fejlesztési terv I. ütemének felújítási és pótlási tervét az előterjesztés 2. számú melléklete szerinti tartalommal, és jóváhagyja, hogy azt a Fővárosi Vízművek Zrt. a Magyar Energetikai és Közmű-szabályozási Hivatal részére benyújtsa.

határidő: azonnal

felelős: főpolgármester

tudomásul veszi a Budapest Főváros szennyvízelvezető és –tisztító rendszere 2020-2034 évekre vonatkozó gördülő fejlesztési terv I. ütemének felújítási és pótlási tervét az előterjesztés 3. számú melléklete szerinti tartalommal, és jóváhagyja, hogy azt a Fővárosi Csatornázási Művek Zrt. a Magyar Energetikai és Közmű-szabályozási Hivatal részére benyújtsa.

határidő: azonnal

felelős: főpolgármester

felkéri a főpolgármestert, hogy gondoskodjon Budapest Főváros szennyvízelvezető és –tisztító rendszere 2020-2034 évekre vonatkozó gördülő fejlesztési terv beruházási tervének – az előterjesztés 4. számú melléklete szerinti tartalommal – a Magyar Energetikai és Közmű-szabályozási Hivatal részére történő benyújtásáról.

határidő: döntést követő 30 napon belül

felelős: főpolgármester

Határozathozatal módja: egyszerű szavazattöbbség

*Budapest, 2019. november „ ”*

|  |
| --- |
|  |
| Tüttő Kata  főpolgármester-helyettes |

|  |
| --- |
| Láttam: |
| főjegyző |

Mellékletek:

1. Budapest Főváros ivóvízellátó rendszerének 2020-2034 évekre vonatkozó gördülő fejlesztési tervének beruházási terve
2. Budapest Főváros ivóvízellátó rendszerének 2020-2034 évekre vonatkozó gördülő fejlesztési tervének felújítási és pótlási terve
3. Budapest Főváros szennyvízelvezetés és – tisztító rendszerének 2020-2034 évekre vonatkozó gördülő fejlesztési terv beruházási terve
4. Budapest Főváros szennyvízelvezetés és – tisztító rendszerének 2020-2034 évekre vonatkozó gördülő fejlesztési terv felújítási és pótlási terve